
1. DIRECTIVA 2012/27/UE A PARLAMENTULUI EUROPEAN ŞI CONSILIULUI, DIN 25 OCTOMBRIE 2012, PRIVIND EFICIENŢA ENERGETICĂ


Directiva europeană privind eficienţa energetică prevede un cadru comun de măsuri pentru promovarea eficienţei energetice pe teritoriul Uniunii Europene, cu scopul de a se asigura atingerea obiectivului principal al Uniunii de 20% în materie de eficienţă energetică până în anul 2020 şi de a deschide calea pentru viitoarea creştere a eficienţei energetice după această dată. 

După cum se arată în art. 1, Directiva prevede norme menite să elimine barierele existente pe piaţa energiei şi să permită depăşirea deficienţelor pieţei, care împiedică eficienţa în ceea ce priveşte aprovizionarea şi utilizarea energiei, stabilind obiectivele naţionale indicative în materie de eficienţă energetică pentru orizontul 2020.


Se prevede că fiecare stat membru va stabili un obiectiv naţional indicativ în materie de eficienţă energetică, bazat fie pe consumul de energie primară sau consumul final de energie, fie pe economiile de energie primară sau finală, fie pe intensitatea energetică. Statele membre notifică aceste obiective Comisiei în conformitate cu prevederile art. 24 alin (1) şi cu Anexa XIV partea I. Cu ocazia acestei notificări, statele membre exprimă aceste obiective, de asemenea, ca nivel absolut al consumului de energie primară şi al consumului final de energie în 2020 şi explică în ce fel şi pe baza căror date a fost calculat acest lucru.


Fără a aduce atingere art. 7 din Directiva 2010/31/UE, fiecare stat membru se asigură că, începând cu 1 ianuarie 2014, 3% din suprafaţa totală a clădirilor încălzite şi/sau răcite deţinute şi ocupate de administraţia sa centrală se renovează anual pentru a îndeplini cel puţin cerinţele minime în materie de performanţă energetică stabilite de statul membru în cauză în temeiul art. 4 din Directiva 2010/31/UE. 


Măsurile de politică pot include, dar nu se limitează la următoarele măsuri de politică sau combinaţii ale acestora: 


(a) taxe pe energie sau CO2 care au ca efect reducerea consumului de energie la utilizatorii finali; 


(b) sisteme şi instrumente de finanţare sau stimulente fiscale care duc la aplicarea tehnologiei sau a tehnicilor eficiente din punct de vedere energetic şi care au ca efect reducerea consumului de energie la utilizatorii finali; 


(c) reglementări sau acorduri voluntare care duc la aplicarea tehnologiei sau a tehnicilor eficiente din punct de vedere energetic şi care au ca efect reducerea consumului de energie la utilizatorii finali; 


(d) standarde şi norme care urmăresc îmbunătăţirea eficienţei energetice a produselor şi a serviciilor, inclusiv a clădirilor şi a vehiculelor, cu excepţia cazurilor în care acestea sunt obligatorii şi aplicabile în statele membre, în temeiul dreptului Uniunii; 


(e) sisteme de etichetare energetică, cu excepţia celor care sunt obligatorii şi aplicabile în statele membre în temeiul dreptului Uniunii; 


(f) formare şi educare, inclusiv programe de consiliere în materie energetică, care duc la aplicarea tehnologiei sau a tehnicilor eficiente din punct de vedere energetic şi care au ca efect reducerea consumului de energie la utilizatorii finali.


Articolul 9 al Directivei se referă la contorizare. Statele membre vor garanta că, în măsura în care este posibil din punct de vedere tehnic, rezonabil din punct de vedere financiar şi proporţional în raport cu economiile de energie potenţiale, consumatorii finali de energie electrică, gaze naturale, încălzire centralizată, răcire centralizată şi apă caldă menajeră sunt dotaţi cu contoare individuale la preţuri competitive, care reflectă exact consumul real de energie al consumatorilor finali şi care furnizează informaţii despre timpul efectiv de utilizare. Astfel de contoare individuale la preţuri competitive se pun întotdeauna la dispoziţie în cazul în care: 


(a) se înlocuieşte un contor existent, cu excepţia situaţiei în care acest lucru nu este posibil din punct de vedere tehnic sau nu este rentabil în raport cu economiile potenţiale estimate pe termen lung; 


(b) se face o nouă conexiune într-o clădire nouă sau atunci când o clădire este supusă unor renovări majore, în conformitate cu dispoziţiile Directivei 2010/31/UE. 


În cazul şi în măsura în care statele membre implementează sisteme de contorizare inteligentă şi introduc contoarele inteligente de gaze naturale şi/sau de energie electrică în conformitate cu Directivele 2009/72/CE şi 2009/73/CE: 


(a) acestea se asigură că sistemele de contorizare furnizează consumatorilor finali informaţii privind perioada de utilizare reală şi că obiectivele privind eficienţa energetică şi beneficiile pentru consumatorii finali sunt luate în considerare pe deplin în momentul stabilirii funcţionalităţilor minime ale contoarelor şi a obligaţiilor impuse participanţilor de pe piaţă; 


(b) acestea asigură securitatea contoarelor inteligente şi comunicarea datelor, precum şi dreptul la viaţă privată al consumatorilor finali, în conformitate cu legislaţia relevantă a Uniunii privind protecţia datelor şi a vieţii private;


(c) în ceea ce priveşte energia electrică şi la cererea consumatorului final, acestea solicită operatorilor contoarelor să se asigure că respectivul contor sau respectivele contoare pot măsura energia electrică exportată către reţea de la sediul consumatorului final; 

(d) acestea se asigură că, la cererea consumatorilor finali, datele înregistrate de contoare privind producţia sau consumul de energie electrică al acestora sunt puse la dispoziţia lor sau a unei părţi terţe care acţionează în numele consumatorilor finali, într-un format uşor de înţeles pe care îl pot utiliza pentru a compara diferite oferte în condiţii identice; 

(e) acestea stabilesc obligaţia de informare şi asistenţă corespunzătoare a consumatorilor la momentul instalării, în special cu privire la întregul potenţial al contoarelor inteligente în ceea ce priveşte gestionarea contorizării şi monitorizarea consumului de energie.


În cazul în care încălzirea şi răcirea sau apa caldă pentru o clădire sunt furnizate de o reţea de termoficare sau de o sursă centrală care alimentează mai multe clădiri, se instalează un contor de energie termică sau de apă caldă la schimbătorul de căldură sau la punctul de livrare.


În clădirile cu mai multe apartamente şi în clădirile polivalente cu o sursă centrală de încălzire/răcire sau alimentate de la o reţea de termoficare sau de la o sursă centrală deservind mai multe clădiri, contoarele care măsoară consumul individual se instalează de asemenea până la 31 decembrie 2016 pentru măsurarea consumului de energie pentru încălzire sau răcire sau de apă caldă pentru fiecare unitate în parte, în cazul în care acest lucru este fezabil din punct de vedere tehnic şi eficient din punct de vedere al costurilor. 


În cazul în care utilizarea de contoare individuale nu este fezabilă din punct de vedere tehnic sau nu este eficientă din punct de vedere al costurilor, pentru contorizarea energiei termice se utilizează repartitoare individuale de costuri pentru energia termică destinate măsurării consumului fiecărui corp de încălzire, cu excepţia cazului în care statul membru în cauză arată că instalarea unor astfel de repartitoare nu ar fi eficientă din punct de vedere al costurilor. În aceste cazuri, pot fi avute în vedere metode alternative eficiente din punct de vedere al costurilor privind măsurarea consumului de energie termică. 


În cazul în care clădirile cu mai multe apartamente sunt alimentate de la reţele de termoficare sau răcire centralizată sau în cazul în care prevalează sistemele comune proprii de încălzire sau răcire pentru astfel de clădiri, statele membre pot introduce norme transparente privind repartizarea costurilor pentru consumul de energie termică sau de apă caldă în astfel de clădiri, în vederea asigurării transparenţei şi a corectitudinii contabilizării consumului individual. După caz, astfel de norme includ orientări privind modalitatea de repartizare a costurilor pentru energia termică şi/sau apa caldă utilizată, după cum urmează: 

(a) apă caldă menajeră; 

(b) energie termică distribuită de instalaţia clădirii şi în scopul încălzirii zonelor comune (în cazul în care casa scărilor şi coridoarele sunt echipate cu corpuri de încălzire); 

(c) în scopul încălzirii apartamentelor.


În ceea ce priveşte informaţiile privind facturarea, în cazul în care consumatorii finali nu dispun de contoare inteligente conform Directivelor 2009/72/CE și 2009/73/CE, statele membre trebuiau să se asigură, până la 31 decembrie 2014, că informaţiile cu privire la facturare sunt exacte şi au la bază consumul real, în conformitate cu anexa VII punctul 1.1, în cazul tuturor sectoarelor reglementate de prezenta directivă, inclusiv al distribuitorilor de energie, al operatorilor de sisteme de distribuţie şi al furnizorilor de energie, atunci când acest lucru este posibil din punct de vedere tehnic şi justificat din punct de vedere economic. Această obligaţie poate fi îndeplinită printr-un sistem de autocitire periodică de către consumatorii finali în cadrul căruia aceştia comunică citirile propriului contor furnizorului de energie. Numai în cazul în care consumatorul final nu a transmis o citire a contorului pentru o perioadă stabilită de facturare, factura se bazează pe o estimare a consumului sau pe o sumă forfetară. 

Contoarele instalate în conformitate cu Directivele 2009/72/CE şi 2009/73/CE permit furnizarea de informaţii exacte privind facturarea, bazate pe consumul real. Statele membre asigură consumatorilor finali posibilitatea de a accesa cu uşurinţă informaţii suplimentare referitoare la consumul anterior care permit o autoverificare detaliată.


Indiferent dacă au fost instalate sau nu contoare inteligente, statele membre:

(a) solicită ca, la cererea consumatorului final, informaţiile privind facturile la energie şi consumul anterior al consumatorilor finali să fie puse la dispoziţia unui furnizor de servicii energetice desemnat de către consumatorul final, în măsura în care aceste informaţii sunt disponibile; 

(b) se asigură că consumatorilor finali li se oferă opţiunea de a primi pe cale electronică facturi şi informaţii privind facturarea, precum şi că consumatorii primesc, la cerere, o explicaţie clară şi uşor de înţeles a modului de stabilire a facturii, în special în cazul în care facturile nu sunt bazate pe consumul real; 

(c) se asigură că, împreună cu factura, sunt puse la dispoziţie informaţii adecvate pentru a oferi consumatorilor finali o perspectivă cuprinzătoare asupra costurilor actuale ale energiei, în conformitate cu Anexa VII; 

(d) pot prevedea că, la cererea consumatorului final, informaţiile cuprinse în respectivele facturi nu sunt considerate ca fiind o solicitare de plată. În astfel de cazuri, statele membre se asigură că furnizorii de surse de energie oferă modalităţi flexibile pentru plăţile propriu-zise; 

(e) solicită ca informaţiile şi estimările costurilor energiei să fie puse la dispoziţia consumatorilor la cerere, în timp util şi într-un format uşor de înţeles, care să le permită acestora să compare diferite oferte în condiţii identice.


Directiva nr. 2012/27/UE a Parlamentului European şi Consiliului, din 25 octombrie 2012, privind eficienţa energetică trebuie implementată până în anul 2016.


2. PREVEDERI APLICABILE ÎNTR-O SERIE DE State membre ale Uniunii Europene


CEHIA


În scopul implementării Directivei 2012/27/UE, Cehia a demarat în anul 2014 un vast program de extindere a reţelei de termoficare, pentru realizarea de noi conexiuni cu clienţi din zone rezidenţiale, comerciale sau industriale; upgrade-uri de tehnologie pentru îmbunătăţirea securităţii aprovizionării şi calităţii reţelei (de exemplu, instalarea de facilităţi de back-up), îmbunătăţirea eficienţei, care generează economii în exploatare şi întreţinere (de exemplu, automatizări, consum de energie mai mic, mecanisme de control de la distanţă, etc.), precum şi înlocuirea conductelor atunci când este necesar, cu scopul de a actualiza sistemul de termoficare la cele mai noi standarde tehnice
.


La nivelul contorizării şi măsurării cantităţii de căldură utilizată pentru încălzirea locuinţelor, Cehia a îndeplinit cerinţele minimale specificate de Directivă.


CROAŢIA


Domeniul termoficării este doar parţial reglementat. Cantitatea de căldură furnizată de către un operator de termoficare este contorizată la punctul de lucru, dar repartitoarele de costuri pentru căldură fac obiectul unor contracte individuale între companiile de servicii şi clienţii, operatorul de termoficare nefiind implicat în acest proces. Doar pentru repartitoare, clientul poate accesa propriile date pe internet.


Fiecare operator de termoficare are propriul tarif pentru produsele sale. Sistemul actual de determinare a tarifelor este complicat, implicând lungi proceduri administrative. Valorile tarifare sunt schimbate aproximativ o dată pe an şi nu permit un răspuns rapid la modificările care au loc pe plan mondial la preţurile  combustibililor. De asemenea, au existat modificări recente la Legea energiei, care implică un nou sistemul tarifar de energie termică, dar este foarte dificil în acest moment de a anticipa modul în care acestea vor avea efect asupra preţurilor la utilizator. 

DANEMARCA

Nu există o reglementare specială privind contorizarea termică, sistemul de termoficare din Danemarca având la bază următorul cadru de acţiune:


- investiţii pe scară largă;

- sprijin puternic din partea autorităţilor centrale;

- sprijin puternic de la municipalităţi;

- finanţare eficientă;


- cetăţenii sunt acţionari ai societăţilor de termoficare; 

- varietate de soluţii tehnice;

- dezvoltare dinamică şi cooperare;

- sisteme integrate de mare capacitate cu o încărcare de sarcină optimă;

- stocarea de căldură;

- soluţii tehnice simple.  


Noul sistem de contorizare al serviciilor de termoficare din Aarhus, de exemplu, va fi complet instalat în anul 2017. Soluţia de termoficare aleasă va reduce o pierdere zilnică de 125 de metri3/zi în al doilea oraş al ţării, ceea ce corespunde unei economii de 45.625 de metri3/an.


Un avantaj major al sistemului este faptul că Departamentul de profil va beneficia de un control automat al activităţilor de măsurare a consumului şi de citire. 

Soluţia aleasă permite planificarea şi monitorizarea producţiei până la cel mai mic detaliu. Societatea de producţie a căldurii va fi notificată în timp real de eventualele erori, scurgeri şi fisuri în sistemul de conducte ale oraşului. 

Instalarea de contoare de căldură nu aduce, în sine, economisirea energiei, dar poate conştientiza populaţia privind cuantumul propriului consum, aceasta putând să ia în considerare o modalitate de economisire a energiei termice. Termoficarea din Copenhaga beneficiază de o tehnologie de ultimă generaţie, care facilitează citirea de la distanţă, fiecare plătind atât cât consumă. De asemenea, consumatorul poate comunica prin internet propriul consum sau poate afla cât a consumat într-o anumită perioadă de timp
.


ESTONIA


Conform prevederilor Legii termoficării (2003), cu modificările ulterioare (2014)
, contorizarea şi instalarea sistemelor de contorizare se realizează astfel:

(1) Un operator de reţea trebuie să se asigure că toate cantităţile de căldură care intră sau părăsesc reţeaua sunt contorizate şi că datele citite din contoarele utilizatorilor sunt colectate şi prelucrate.


(2) Dacă nu este altfel stipulat în contract, într-o reţea care se află în posesia unui operator, acesta trebuie să instaleze, pe propria cheltuială, sistemele de contorizare aşa cum sunt proiectate împreună cu echipamentul auxiliar necesar.


(3) Dacă sistemul de măsurare existent al unui client nu este în conformitate cu cerinţele tehnice stabilite, operatorul de reţea va înlocui sistemul de contorizare pe propria cheltuială, cu excepţia cazului în care se prevede altfel în contract.


(4) În cazul în care clientul doreşte să schimbe capacitatea instalaţiei de consum, operatorul de reţea trebuie să înlocuiască sau să reseteze sistemul de contorizare a căldurii şi orice echipament care limitează capacitatea de utilizare. Clientul trebuie să acopere cheltuielile necesare acestei operaţiuni.

Operatorii de reţea au dreptul de a percepe taxe de conectare justificate. Taxele de racordare se calculează astfel încât să asigure următoarele aspecte:


1) acoperirea investiţiilor necesare;

  
2) conformitatea cu cerinţele de mediu;


3) conformitatea cu cerinţele de calitate şi siguranţă.


4) rentabilitatea şi profitul.


Taxa de racordare se calculează de către operatorul de reţea. În cazul în care condiţiile tehnice ale conexiunii oferite de contract sunt modificate la iniţiativa operatorului, costurile implicate sunt suportate de către acesta. De asemenea, un operator de reţea poate percepe o taxă justificată pentru orice modificări ale condiţiilor tehnice ale consumului de căldură realizate la iniţiativa clientului.


O întreprindere de profil care: 1) vinde căldură către clienţi; 2) vinde căldură unui operator de reţea, care vinde energie termică către clienţi; 3) produce căldură într-un proces de generare combinată de energie termică şi electrică, trebuie să obţină, pentru fiecare zonă a reţelei, separat, aprobarea Consiliului Concurenţei cu privire la preţul maxim de vânzare a căldurii.


Consiliul Concurenţei va lua o decizie privind aprobarea preţului maxim specificat în termen de treizeci de zile de la depunerea unei cereri completate în mod corespunzător a furnizorului. În cazul în care cererea este deosebit de complexă sau necesită o procesare mai lungă, Consiliul Concurenţei poate prelungi termenul de procesarea a cererii la un maxim de 90 de zile şi informează solicitantul cu privire la prelungirea termenului înainte de expirarea termenului iniţial.

  
În cazul în care Consiliul Concurenţei impune acest lucru, un furnizor de căldură trebuie să explice şi să prezinte principiile pe care le aplică în stabilirea preţurilor maxime.

FINLANDA


Energia termică consumată în locuinţe este contorizată. Elementele de contorizare a căldurii sunt senzorul de debit, senzorii de temperatură şi consumul de energie termică. Senzorul de debit măsoară volumul de apă care circulă în reţea. Senzorii de temperatură măsoară în mod constant temperatura apei la intrarea şi la ieşirea din clădire
. Contorul consumului de energie termică calculează energia termică consumată, măsurată în MWh. Furnizorul de căldură asigură şi echipamentul de măsurare, care va furniza următoarele date:


• consumul de energie termică;


• volumul de circulaţie al agentului termic;


• răcirea de moment a agentului termic;


• temperatura de moment a intrării şi returul agentului termic;


• puterea de moment şi debitul de apă.


Calculul se face potrivit formulei 

unde: 

Q - consumul de căldură (kWh); 
V - volumul de circulaţie al agentului termic (m3); 
Δt - diferenţa de temperatură (răcire, ˚C); 
1,163 - factorul specific al apei; 


Clientul fie trimite valorile citite de pe contoare la furnizorul de energie termică, în conformitate cu instrucţiunile, fie societatea de termoficare citeşte contorul de la distanţă. Furnizorul de termoficare oferă clienţilor un raport de monitorizare cu privire la consumul de căldură cel puţin o dată pe an. În multe regiuni, clienţii pot monitoriza consumul personal direct pe site-ul furnizorului de căldură. 


Efectele meteo se iau în considerare prin utilizarea încălzirii în funcţie de temperatura exterioară (heating degree-day) în comparaţie cu cifrele anuale de consum. Rapoartele includ, de obicei, ajustări în funcţie de condiţiile meteo. Sistemul presupune însumarea diferenţei dintre temperaturile interioară şi cea exterioară, zi de zi, în fiecare lună. Cel mai frecvent utilizat este sistemul S17, care utilizează o diferenţă medie de +17°C între temperatura interioară şi cea exterioară. În mod corespunzător, la nivel unui an, calculul se face prin însumarea numărului de grade lunare. Zilele cu o temperatură mai mare de +10˚C primăvara şi mai mare de +12˚C toamna nu sunt luate în considerare. Astfel, se presupune că încălzirea clădirilor este oprită, respectiv pornită zilnic, atunci când temperatura exterioară creşte sau scade peste/sub limitele menţionate anterior.


În cazul în care consumul curent diferă considerabil de consumul din anii precedenţi, se recomandă inspectarea adaptărilor şi starea echipamentului de contorizare.


Furnizorul de căldură va oferi informaţii suplimentare cu privire la consumul de energie şi la datele contorizate şi va trebui informat de către client dacă încălzirea va fi oprită pe o perioadă mai lungă sau dacă se aduc modificări cu efect asupra consumului de energie termică.


În ceea ce priveşte preţul agentului termic se evidenţieză următoarele aspecte. Consumul de energie termică se măsoară pentru fiecare client în parte. Costurile de încălzire sunt împărţite între locatarii imobilelor, de obicei, în funcţie de spaţiul de locuit. Sistemul de stabilire a preţurilor utilizate în mod obişnuit cuprinde:


• taxa de conectare;


• taxa de putere;


• taxa de energie.


Clientul plăteşte o taxă de conectare la reţeaua de termoficare. Taxa variază în funcţie de amplasament şi de dimensiunea locuinţei.


Tarifele de utilizare cuprind taxa de energie şi taxa de putere, în conexiune cu capacitatea contractată sau debitul de apă contractat. Valoarea taxei de energie depinde de combustibilii utilizaţi şi de costurile variabile la achiziţia căldurii. Taxa de putere acoperă, în principal, costurile fixe ale achiziţiilor de căldură.


Controlul reglementării activităţilor de termoficare în Finlanda se bazează, în principal, pe legislaţia concurenţei şi parţial pe Legea privind piaţa energiei electrice. Poziţia consumatorilor este, de asemenea, protejată prin Legea privind protecţia consumatorilor. Potrivit Autorităţii Concurenţei din Finlanda, un furnizor de căldură deţine o poziţie dominantă pe piaţă în ceea ce priveşte clienţii conectaţi la reţeaua de termoficare. Preţurile sunt, de asemenea, reglementate în funcţie de impozitarea energiei; efectele de comercializare a cotelor sunt, de asemenea, luate în considerare.


De două ori pe an (la 1 ianuarie şi la 1 iulie), Industriile Energetice Finlandeze
 colectează informaţii de la companiile de termoficare privind preţurile la termoficare pentru trei clădiri rezidenţiale, de diferite dimensiuni.


Prețul mediu de termoficare la începutul anului 2011 a fost de 6,3 cenţi pe kilowatt-oră. Aproximativ 29% din preţul de termoficare este format din taxe şi variază de la o regiune la alta. În general, dimensiunea sistemului de termoficare are cel mai mare impact asupra nivelului preţurilor. În oraşele mai mari, termoficarea este produsă respectând eficienţa energetică în cogenerare cu energie electrică, ceea ce reprezintă soluţia unui preţ favorabil. În plus faţă de combustibilii utilizaţi, vechimea centralei de termoficare, structura centrului populaţiei, eficienţa investiţiilor, gestionarea centralei, precum şi randamentul dorit de proprietari au un impact semnificativ asupra nivelului preţurilor.
Franţa

Publicat la 5 septembrie 2012, Decretul din 27 august 2012 privind repartizarea costurilor pentru încălzire în clădiri de apartamente de uz în principal rezidenţial
 este de o importanţă majoră. Acest decret este o piatră de temelie a "Planului de construcţii Grenelle", fiind un memento că investiţiile majore în eco-renovarea imobilelor franceze vor putea fi penalizate. Totodată, decretul este esenţial, deoarece, în faţa creşterii vertiginoase a preţurilor la energie (cu 30% din 2009, de exemplu), constituie o soluţie pentru a reduce facturile de încălzire cu mai mult de 15% în primul an. Decretul a fost considerat de experţi ca fiind primul pas esenţial în eco-renovarea energetică echitabilă.

Decretul precizează cazurile în care este tehnic imposibil să se pună în aplicare prevederile privind distribuirea costurilor de încălzire. De asemenea, defineşte nivelul consumului de energie al imobilului, prag stabilit ca viabil economic, specificând dispoziţiile de punere în aplicare a distribuţiei costurilor anuale de încălzire pentru proprietar sau co-proprietarii imobilului.
În conformitate cu articolul R131-3 din Codul Construcţiilor şi Locuinţei, pentru a evalua dacă proprietatea este supusă obligaţiei de a individualiza costurile pentru încălzire, proprietarul casei sau proprietarii apartamentelor, prin reprezentant, calculează consumul mediu anual de combustibil sau energie necesar pentru a încălzi locuinţele, în afară de consumul de apă fierbinte, distribuit pe suprafaţa locuibilă, potrivit articolului R111-2 din Codul Construcţiilor şi Locuinţei. Anexa
 la acest ordin precizează normele de realizare a calculului consumului mediu anual de încălzire în ultimii trei ani. Potrivit art. 3 din Decret, proprietarul are obligaţia, cel puţin o dată pe an, de a citi contorul şi de a declara consumul real pentru aceeaşi perioadă a anului, precum şi consumul mediu pentru întreaga clădire.

Germania

Ordonanţa care reglementează facturarea consumului de apă caldă şi căldură
 (2009) stabileşte repartizarea costurilor pentru încălzire şi apă caldă în clădirile cu cel puţin două apartamente, conectate la o reţea centrală. De asemenea, este reglementată obligaţia de a efectua contorizarea, precum şi montarea de echipamente tehnice pentru contorizare. Clădirile/spaţiile locative formate din doar două apartamente, dintre care unul este ocupat de către proprietar, nu sunt supuse prevederilor ordonanţei.

Scopul actului normativ este acela de a încuraja consumatorii să economisească energie printr-o repartizare considerabilă a costurilor în funcţie de nivelul de consum individual. 
Adoptarea Directivei UE privind eficienţa energetică, din 25 octombrie 2012, a impus aplicarea unui sistem de măsurare şi alocare a costurilor la nivel european. Din punctul de vedere al Guvernului federal german, această directivă nu a condus la necesitatea elaborării unei legislaţii separate faţă de Ordonanţa privind costurile încălzirii, în vigoare.
Guvernul federal, în plus faţă de cerinţele directivei, a elaborat un studiu privind economisirea energiei, prin colectarea regulată de informaţii, de-a lungul unui an, a consumului şi facturilor privind răcirea, încălzirea şi utilizarea de apă caldă menajeră. În general, prevederile referitoare la eficienţa costurilor sunt conţinute în Legea privind economisirea energiei (de transpunere a prevederilor directivei europene privind performanţa energetică a clădirilor
). Acest lucru ar însemna ca toate costurile suportate de cetăţeni, ca urmare a implementării reglementărilor, să fie neutralizate din economiile făcute la costurile de energie. Studiul a arătat, pe baza informaţiilor şi facturilor de-a lungul unui an, că, în prezent, nu s-ar ajunge la o creştere a eficienţei energetice. Planul Naţional de Acţiune privind eficienţa energetică
 conţine variante de perfecţionare a reglementărilor în domeniul costurilor energiei termice.


LETONIA

Prin Regulamentul nr.1013/9.12.2008 privind procedurile prin care proprietarii apartamentelor din clădirile de locuinţe plătesc pentru serviciile legate de utilizarea proprietăţii imobiliare sunt reglementate:

- procedurile prin care se face plata pentru încălzire, alimentarea cu apă, canalizare, colectarea gunoiului, gestionarea deşeurilor menajere şi lifturi, servicii necesare unui apartament rezidenţial, în cazul în care serviciul este asigurat prin intermedierea administratorului unui imobil sau prin intermedierea administraţiei publice locale;


- criteriile pe baza cărora cota de plată pentru serviciile prestate sunt specificate pentru fiecare proprietar de apartament, precum şi procedurile prin care proprietarii de apartamente trebuie să fie informaţi cu privire la condiţiile contractului de furnizare de servicii relevante.


În cazul serviciilor care nu pot fi măsurate sau pentru al căror consum nu au fost instalate contoare, calculul se va face astfel:


- pentru energia termică necesară încălzirii apartamentului - proporţional cu suprafaţa totală a proprietăţii individuale, cu excepţia zonei de balcoane şi logii.


- pentru energia termică necesară încălzirii apei calde: pentru circulaţie - conform numărului de apartamente; pentru consum - conform cotei consumate.


- pentru energia termică necesară încălzirii spaţiilor comune - proporţional cu suprafaţa totală a apartamentelor.


În cazul în care este instalat un sistem de încălzire autonomă în proprietatea individuală sau în cazul în care apa caldă din încălzirea centrală nu este utilizată în proprietatea individuală, proprietarul va plăti partea energiei termice consumate pentru nevoile personale, pe baza calculului realizat de către un specialist autorizat, în acord cu administratorul.


În scopul utilizării eficiente a energiei termice, ca şi pentru facilitarea plăţilor, proprietarii de apartamente îşi pot alege un reprezentant care va monitoriza regimul energiei termice, va citi contoarele şi va avea alte atribuţii, conform contractului. Dacă în apartament este instalat un sistem autonom de încălzire, până la calculaţia prevăzută anterior, proprietarul va plăti partea energiei termice consumate proporţional cu suprafaţa totală a proprietăţii individuale.

LITUANIA

Există cinci obstacole principale pentru punerea în aplicare a principiilor de eficienţă energetică în Lituania:


• măsurarea cantităţii de căldură utilizată: consumul de căldură al clădirilor cu mai multe apartamente se măsoară în foarte puţine situaţii, maxim 10% dintre clădiri având contoare de căldură individuale sau repartitoare de căldură instalate în apartamente. Costurile de încălzire sunt calculate în funcţie de suprafaţa încălzită, companiile de termoficare primind datele de la contorul clădirii.


• în sistemul de încălzire al unui bloc de apartamente construit în perioada sovietică, radiatoarele sunt conectate în serie (și nu în paralel). Prin urmare, cantitatea de apă caldă nu poate fi reglată fără a afecta debitul prin toate celelalte calorifere aflate pe acelaşi circuit. Din acest motiv, apartamentele nu au fost dotate cu contoare şi nici caloriferele cu repartitoare. Rezolvarea problemei se face cu montarea de conducte de by-pass pentru toate radiatoarele, dar sistemul se aplică doar dacă toţi proprietarii de apartamente dintr-o clădire sunt de acord cu acest lucru.

• sistemul de alocare a căldurii în clădirile de tip sovietic se realizează în aşa fel încât un circuit deserveşte mai multe apartamente, acest lucru făcând extrem de dificilă contorizarea individuală a apartamentelor. Problema tehnică se poate rezolva prin controlul termostatic al căldurii, dar sistemul se aplică doar dacă toţi proprietarii de apartamente dintr-o clădire sunt de acord cu acest lucru.

• problema finanţării.


• problema veniturilor populaţiei.


Pentru rezolvarea problemei eficienţei energetice a clădirilor a fost pus la punct un sistem standardizat de finanţare, rata dobânzii la împrumut fiind fixată la 3%, perioada împrumutului fiind stabilită provizoriu între 10 şi 20 de ani (perioada de rambursare poate fi ajustată în consultare cu băncile).

Pachetul standardizat de măsuri care urmează să fie puse în aplicare cuprinde următoarele:


- înlocuirea ferestrelor deteriorate din lemn cu cele termopan;


- izolarea pereţilor exteriori (inclusiv a fundaţiei), cu polistiren de 15 cm;


- izolarea acoperişurilor cu polistiren expandat de 20 cm şi finisaj etanş;


- înlocuirea uşilor exterioare;


- închiderea balcoanelor;


- montarea de supape de echilibrare în sistemele de distribuţie de încălzire din interiorul apartamentului, etc.

Marea Britanie

În Marea Britanie, în prezent, există aproximativ 2.000 de reţele de furnizare a căldurii pentru un număr de peste 200.000 de locuinţe şi peste 1.500 de clădiri comerciale şi publice, iar alte 150 de sisteme sunt în curs de dezvoltare, de către autorităţile locale. Estimările arată că aproximativ 15% din cererea de energie termică din Marea Britanie ar putea fi rezolvată prin intermediul reţelelor de termoficare până în 2030 şi în jur de 50% până în anul 2050, aducând o contribuţie efectivă la reducerea costurilor pentru atingerea obiectivelor legate de decarbonizare.

Departamentul pentru reţelele de furnizare a căldurii (Heat Networks Delivery Unit) a fost înfiinţat de Guvernul britanic în septembrie 2013, ca răspuns la un angajament la nivel naţional (publicat în martie 2013
). Departamentul oferă finanţări nerambursabile de până la 67% din costurile eligibile, precum şi consiliere de specialitate autorităţilor locale din Anglia şi Ţara Galilor în scopul găsirii de oportunităţi, până în martie 2015. De la înfiinţarea sa, în septembrie 2013, departamentul a acordat sprijin pentru 122 de proiecte, respectiv 91 de autorităţi locale şi a acordat aproape 9 milioane de lire sterline ca finanţare nerambursabilă.
 
În anumite circumstanţe, instalarea contoarelor este o cerinţă obligatorie. Acestea sunt cazurile în care într-o clădire nouă se realizează o conexiune nouă de termoficare sau de răcire, atunci când o clădire este supusă unei renovări majore sau în momentul în care un imobil cu mai multe apartamente (multifuncţională) este alimentată de la o reţea de termoficare. Cu toate acestea, în restul cazurilor şi pentru toate clădirile, contoarele individuale trebuie să fie instalate numai atunci când este rentabil şi se poate realiza acest lucru din punct de vedere tehnic. 
Guvernul britanic a finalizat, în iunie 2014, un studiu de impact
 privind contorizarea reţelelor de distribuţie a căldurii, agentului de răcire, apei calde şi reci, în scopul implementării Directivei europene privind eficienţa energetică. Studiul a luat în considerare mai multe variante privind creşterea rentabilităţii, conform cerinţelor minime ale Directivei. Concluzia evaluării reglementărilor privind reţelele de termoficare este că acestea nu îndeplinesc cerinţele Directivei.

Reglementarea privind reţelele de termoficare (contorizare şi facturare)
, implementează cerinţele prevăzute de art. 9 (1) şi (3), 10 şi 11 din  Directiva Parlamentului European şi Consiliului privind eficienţa energetică. Actul normativ a intrat în vigoare la data de 18.12.2014, cu excepţia art. 9, care a intrat în vigoare la 31.12.2014, şi a art. 4 (4) şi art. 6, care vor intra în vigoare la 31.12.2015.

Art. 3 impune obligaţia furnizorilor de căldură, prin reţea centralizată sau comună, să notifice detaliat modul de funcţionare a reţelelor de încălzire. Art. 4 impune obligaţia ca furnizorii de căldură să asigure contorizarea termoficării în clădirile în care există mai mult de un client final. Anexa 1 a Regulamentului stabileşte modul în care sunt determinate eficienţa costurilor şi fezabilitatea tehnică. Potrivit legii, furnizorii de termoficare trebuie să asigure şi să instaleze corespunzător repartitoare de căldură individuale pentru fiecare calorifer, robinete termostatice şi contoare de apă caldă. De asemenea, se impune furnizorilor de căldură ca facturarea şi informaţiile (oferite clienţilor fără costuri suplimentare pentru aceştia) privind consumul să fie exacte, să reflecte consumul real şi să fie conforme cu Anexa 2 a Regulamentului.


OLANDA


În anul 2010, în Olanda a intrat în vigoare o nouă Legea a termoficării, care are drept scop asigurarea unor condiţii echitabile şi preţuri comparativ egale pentru consumatori. Biroul de Reglementare în domeniul Energiei, parte a Consiliului Concurenţei, este responsabil pentru supravegherea respectării legislaţiei în domeniu. Printre alte activităţi, Biroul stabileşte cadrul tehnic de condiţii care trebuie aplicat şi respectat de furnizori şi producători pentru stabilirea unui preţ corect, rezonabil, pentru alimentarea cu căldură. 

Tarifele de căldură practicate de marile companii energetice se bazează în principal pe recomandările tarifare NMDA întocmite de autoritatea de profil. Tarifele percepute de furnizori sunt calculate de către agenţii pe baza costurilor de căldură reale.


Principalele surse de căldură pentru reţelele naţionale sunt instalaţiile de cogenerare şi cele convenţionale, doar o mică parte derivând din surse regenerabile de energie. 

Factorii care influenţează costurile sunt independente de metoda de aprovizionare, având legătură cu cantitatea de căldură furnizată şi cu diversificarea ofertei pe piaţa de profil.


Principalii factori de cost sunt dimensiunea şi vechimea reţelei de încălzire a grilei de căldură, fiind legaţi de costurile de achiziţie istorice (salarii şi materiale de construcţie în momentul investiţiilor iniţiale). Costurile dependente de alimentare (de exemplu, preţul plătit pentru producători) sunt dependente de tipul de sursă de căldură implicat, acordurile de partajare a costurilor între distribuitorul de căldură şi producător, precum şi de gradul şi cantitatea de căldură cu care se realizează aprovizionarea.


Cifrele de rentabilitate ale furnizorilor de căldură variază considerabil, în funcţie de grad şi cantitate: de la -11% la 23% pentru reţelele de interes naţional şi de la -258% la 7% pentru reţelele de mici dimensiuni.
SLOVACIA
În Slovacia termoficarea reprezintă 40% din piaţa de distribuţie a energiei termice. Peste 90% din numărul apartamentelor din blocuri sunt încălzite prin sistemul public centralizat. Sectorul de termoficare foloseşte pe scară largă, drept combustibil primar, gazul natural, concomitent cu tendinţa de introducere a biomasei regenerabile. Un număr de aproximativ 500 de companii de termoficare deservesc aproape două milioane de locuitori, de-a lungul unei reţele de distribuţie de 970 km. Fiind stat membru al Uniunii Europene din 2004, în anul 2001, guvernul slovac a transformat toate companiile de stat în societăţi pe acţiuni, în scopul de a începe procesul de privatizare (din 2005). Fiind considerat domeniu strategic, guvernul a limitat participarea investitorilor străini în companiile energetice la 49% din acţiuni. În prezent, sistemul de termoficare trebuie să facă faţă concurenţei între încălzirea pe bază de gaz natural, încălzirea electrică şi cea pe cărbune
. 

SUEDIA

Legea termoficării (2008) prevede că societatea de termoficare trebuie să se asigure că informaţiile cu privire la preţurile aplicate pentru încălzire sau pentru o conexiune la reţeaua de termoficare sunt accesibile publicului larg. În cazul în care se aplică preţuri diferite pentru categorii diferite de clienţi din acelaşi district, societatea respectivă are obligaţia de a-şi informa clienţii privind principiile utilizate pentru împărţirea pe categorii
.


Guvernul sau autoritatea de reglementare pot emite decizii privind obligativitatea informărilor legate de preţuri şi principii de lucru în domeniul respectiv.


Un contract de termoficare trebuie să includă informaţii cu privire la:

1. obligaţiile societăţii de termoficare în raport cu clientul;

2. preţul căldurii şi modul în care este determinat;

3. locul unde clientul poate găsi informaţii cu privire la preţurile practicate;


4. durata contractului;

5. pentru un contract cu o durată determinată, dispoziţiile aplicabile în ceea ce priveşte extinderea contractului;

6. modul de măsurare a cantităţii de energie termică furnizată;


7. dacă contractul permite unei societăţi de termoficare modificarea unilaterală a unei condiţii contractuale şi condiţiile prealabile pentru a-i permite să facă o astfel de modificare,


8. condiţiile de încheiere a unui contract,


9. răspunderea societăţii pentru plata de despăgubiri la neîndeplinirea contractului;


10. cine va suporta costurile suplimentare în următoarele cazuri:

a) o conexiune nouă la reţeaua de termoficare;


b) lucrări de întreţinere la conducte;

c) eliminarea unei conexiuni;

11. posibilitatea de negociere şi mediere a contractului.


 UNGARIA

Legea termoficării (nr. XVIII/2005)  reglementează funcţionarea sistemelor de termoficare şi stabileşte cadrul de dezvoltare al acestora.


Operatorul acoperă costurile de dezvoltare ale reţelelor pe care le gestionează, acesta fiind obligat să întreţină, opereze, dezvolte şi să suporte costurile necesare. Municipalităţile pot solicita operatorului de termoficare extinderea reţelelor de termoficare în baza planurilor de dezvoltare locală.


În cazul în care reţeaua de conducte de încălzire sau anumite părţi ale sistemului sunt deţinute de către un alt utilizator licenţiat în activităţi de întreţinere, echipamente de service, etc., în conformitate cu prevederile legii civile, cele două părţi sunt obligate să încheie contracte de colaborare pe termen lung. 


Municipalitatea nu acoperă cheltuielile făcute de operatorii de termoficare sau de către colaboratorii acestora. Taxele de conectare la reţelele noi sunt achitate către societăţile de termoficare.

Taxele prevăzute pentru consumul de căldură trebuie să fie conforme cu consumul real al abonatului. Cantitatea de căldură utilizată trebuie să fie măsurată conform normelor tehnice specificate de instalaţiile în care se produc, fiind contorizată, măsurată şi înregistrată. Serviciul care prevede prepararea apei calde menajere este facturat separat. Toate aceste date trebuie verificate de un reprezentant al organului local.


Cantitatea de căldură utilizată pentru încălzirea apartamentelor trebuie măsurată pentru fiecare unitate locativă în parte, echipamentul de înregistrare a acestor date fiind montat pe cheltuiala operatorului, trebuind certificată de societăţi de profil.


Cantitatea de căldură consumată pe părţile comune ale unui imobil se partajează între proprietari, în baza unui contract încheiat între aceştia. Obligaţiile de plată și alte cheltuieli aferente condominiului nu sunt suportate în solidar. Pot exista părţi ale clădirii pentru care se percepe o taxă de utilizare pentru contribuabilii persoane fizice, precum şi alte taxe pentru care nu proprietarii sunt răspunzători, ci organul local.

3. Metoda de calcul EN 13790 (modelul orar simplu cu trei noduri)


Această metodă permite calculul energiei necesare pentru încălzirea, transmiterea şi ventilarea unei zone dintr-o construcţie atunci când este încălzită sau răcită la o temperatură constantă, setată, câştigul termic solar şi, în consecinţă, necesarul anual de energie pentru încălzirea şi răcirea zonelor unei clădiri.


Prin procedura utilizată se determină doar componenta sensibilă de încălzire şi răcire, în timp ce componenta latentă nu este luată în considerată. Clădirea este descrisă ca o singură zonă cu limite determinate de suprafeţele în contact cu aerul exterior, cu solul sau cu alte zone neventilate.


Datele geometrice de intrare considerate sunt:


- suprafaţa netă, totală, a clădirilor şi volumul net, interior, al aerului din clădire;


- suprafeţele de construcţie opace şi transparente care delimitează o zonă termică, subdivizate pe baza de expunere. Sunt introduse numai suprafeţele care sunt în contact extern cu aerul, solul sau alte zone expuse;


- procentul total de suprafeţe transparente şi opace pentru fiecare expunere;


- lungimea punţilor termice.


Alte proprietăţi fizice sunt:


- factorul de transmisie termică medie şi coeficientul de absorbţie pentru suprafeţele opace;


- factorul de transmisie mediu termic şi factorul termic solar pentru ferestre;


- factorul de transmisie termică liniară, pentru punţile termice.


Capacitatea termică internă a zonei poate fi determinată conform cu standardul EN ISO 13786 sau prin adoptarea valorilor implicite indicate în standardul EN 13790, pe baza evaluării calitative a masei materialelor de construcţie.


Metoda simplificată de calcul a energiei permite definirea programului de timp pentru funcţionarea lunară sau orară a diferiţilor parametri de construcţie. În primul caz, datele programului lunar care pot fi introduse sunt: perioadele de încălzire şi răcire, activitatea solară, strategiile de răcire pe perioada nopţii, pentru întreaga perioadă analizată. În al doilea caz, datele vizate sunt: câştigul intern termic (W/m2), transferul de aer (h-1) pentru încălzire şi răcire, debitul de aer suplimentar datorită ventilaţiei de noapte (h-1) numai în perioada de răcire, precum şi temperaturile setate atât pentru încălzire, cât şi pentru răcire. Cu toate acestea, nu este posibil să se introducă un alt program pentru o utilizare diferită a clădirii în timpul week-end-ului.


Datele climatice sunt:


- temperatura medie lunară (°C);


- temperatura maximă zilnică pentru fiecare lună (°C);


- radiaţia lunar medie solară sau zilnică pe suprafeţe orizontale (kJ/(m2 zi));


- latitudine;


Necesarul de energie termică pentru încălzire şi răcire este calculat pornind de la:


- schimbul termic privind transmisia căldurii între zonele exterioare şi cele interioare, care este în funcţie de diferenţa de temperatură dintre aceste zone;


- schimbul termic privind ventilaţia (naturală sau mecanică), care este în funcţie de diferenţa dintre temperatura interioară şi temperatura aerului furnizat;


- câştigul termic intern din cauza prezenţei oamenilor, surselor de iluminat, aparatelor electrice şi din pierderea de încălzire prin instalaţiile de răcire, surse de apă caldă şi ventilaţie;


- câştigul solar (de la ferestre şi suprafeţe opace);


- stocarea căldurii sau pierderea acesteia prin structura clădirii.


Modelul utilizat se bazează pe metoda RC (a rezistenţei capacitive/oră), care stabileşte o distincţie între temperatura aerului interior şi temperaturile medii ale suprafeţelor radiante (pentru suprafeţe interioare). Această abordare creşte acurateţea calculului prin luarea în considerare a componentelor radiante şi convective.


Nevoia de energie pentru încălzire şi răcire se determină prin calcularea mediei lunare a puterii necesare acestor scopuri (pozitivă pentru încălzire şi negativă pentru răcire) pentru fiecare oră şi nod corespunzător, pentru a menţine un minim sau maxim determinat de temperatură. Temperatura punctului setat este o medie ponderată între temperatura aerului şi media temperaturii radiante. Factorul implicit ponderat pentru ambele temperaturii este de 0,5.


Necesarul de energie lunară pentru încălzirea spaţiului Qh este calculat ca un echilibru între câştigurile de căldură şi transferurile de energie termică, înmulţite cu factorul de utilizare.


Factorul de utilizare lunar evidenţiază faptul că doar o parte din câştigurile de căldură interne şi solare sunt utilizate pentru a scădea necesarul de energie pentru încălzire. Factorul de utilizare depinde mai ales de tipul de construcţie al clădirii. Necesarul anual de energie este suma energiilor lunare:

unde: 
Ql reprezintă transferul total de căldură (MJ);

ηh reprezintă factorul lunar de utilizare;

Qg reprezintă totalul câştigurilor de căldură.


Necesarul de energie lunară pentru apă caldă se calculează prin introducerea unei constante specifice pentru apă caldă, care este definit pentru fiecare profil de utilizator.

unde:

wb este necesarul specific de energie pentru apă caldă;

BF este aria suprafeţei podelei (m2);

dn este numărul de zile pe lună.


Caracteristicile fixe ale modelului de locuinţă tip casă:

	Geometria clădirii


	Elemente


	Toate statele

	
	- număr de podele încălzite

- raportul arie/volum

- orientare

- dimensiunile nete de volum încălzit

- suprafaţă netă zone încălzite

- aria faţadei de S 

- aria faţadei de E 

- aria faţadei de N 

- aria faţadei de V 

- zona de acoperiş 

- zona de subsol 

- aria ferestrelor faţadă S

- aria ferestrelor faţadă E

- aria ferestrelor faţadă N

- aria ferestrelor faţadă V
	2

0,7 m2/m3
nord/sud

8,5 x 8,5 x 6 m

140 m2
51 m2
51 m2
51 m2
51 m2
72,25 m2
72,25 m2
25%

7%

25%

7%

	Câştiguri  interne de energie


	- suprafaţa utilă/număr de persoane

- nivelul de iluminare 

- nivel electrocasnice
	50 m2/persoană

3,5 W/m2
4 W/m2



Caracteristicile variabile ale modelului de locuinţă tip casă.

  

	
	Elemente
	ES
	IT
	RO
	AT
	FR
	CZ
	DE
	FI
	obs

	
	- materiale de construcţie

- rata de infiltrare

- U perete

- U acoperiş

- U subsol
- U sticlă
	A

0,77

1,46

1,92
1,30
5,70
	A

0,77

1,21

1,69
1,69
3,20
	A

0,77

1,45

1,60
1,30
2,40
	A

0,77

1,25

1,39
1,77
2,70
	A

0,77

1,54

1,20
1,97

4,20
	A

0,77

1,32

1,32
1,24

2,90
	A

0,77

0,93

1,10
1,01

2,57
	B

0,77

0,48

0,30
0,48
2,79
	h-1
W/m2K

W/m2K
W/m2K


A - cărămidă; B - bolţari

